Molefe petisioneer na hoogste hof van appèl - Solidariteit - Solidariteit WêreldSolidariteit Wêreld
Tuis › Mediaverklarings › Molefe petisioneer na hoogste hof van appèl – Solidariteit
Die voormalige hoof van Eskom, Brian Molefe, het teen die uitspraak van 'n volbank regters van die Noord-Gautengse hooggeregshof, dat sy pensionuitbetaling onregmatig was, gepetisioneer. Die petisie is vandag by die hoogste hof van appèl in Bloemfontein beteken.
Volgens Dirk Hermann, bestuurshoof van Solidariteit, het die vakbond reeds sy regspan opdrag gegee om die petisie te opponeer.
"Ons is ongelooflik teleurgesteld in mnr. Molefe se besluit om te petisioneer. Hy het belastingbetalers se geld onregmatig ontvang. Met die besluit het hy weereens 'n karaktertoets gedop," het Hermann gesê.
Volgens Hermann misbruik Molefe die regbank om nie die geld, wat hy op 'n bedrieglike wyse bekom het, terug te betaal nie. "'n Kultuur is besig om in Suid-Afrika te ontwikkel waardeur hooggeplaastes die howe gebruik om verantwoording vry te spring," het Hermann beaam.
"Ons sal die petisie beslis opponeer en vir 'n verdere kostebevel teen hom vra," het Hermann gesê.
Die Noord-Gautengse hooggeregshof het vroeër Molefe se aansoek om verlof tot appèl met koste van die hand gewys nadat die hof aanvanklik bevind het dat pensioenuitbetalings aan Molefe onregmatig was en dat hy die geld wat hy ontvang het, moet terugbetaal.